**PROGRAM RADA ZA 2019. GODINU**

**SLUŽBA ZA MEDICINU RADA**

1. **Registar profesionalnih bolesti**

Učestalost, vrsta i uzrok nastanka profesionalnih bolesti su dobri pokazatelji prisutnosti štetnosti i napora u radnim procesima te ukazuju na štetne utjecaje rada koji izazivaju oštećenja zdravlja i smanjenje radne sposobnosti radnika. Sukladno Zakonu o zdravstvenoj zaštiti i Zakonu o obveznom zdravstvenom osiguranju, vodi se registar profesionalnih bolesti koji uključuje sve bolesti priznate kao profesionalne u sustavu zdravstvenog osiguranja Republike Hrvatske. Podaci se prikupljaju iz Prijava profesionalnih bolesti koje su dostavljene Hrvatskom zavodu za zdravstveno osiguranje i na koje je dano stručno mišljenje sukladno Zakonu o listi profesionalnih bolesti i Pravilniku o pravima, uvjetima i načinu ostvarivanja prava iz obveznog zdravstvenog osiguranja u slučaju ozljede na radu i profesionalne bolesti. Prikupljanje i analiza podataka obuhvaća podatke o oboljelom radniku (dob, spol, zanimanje, staž na radnom mjestu koje je uzrok bolesti, privremena radna nesposobnost), poslodavcu (djelatnost) i bolesti (vrsta, uzrok nastanka, stopa). Sukladno Godišnjem provedbenom planu statističkih aktivnosti Republike Hrvatske podaci o profesionalnim bolestima se kodiraju u skladu s EODS (European Occupational Diseases Statistics) metodologijom, a za potrebe izvješćivanja EUROSTAT-u.

1. **Registar radnika oboljelih od bolesti izazvanih azbestom**

Bolesti uzrokovane azbestom su pokazatelj dugogodišnje izloženosti azbestu, trajno narušavaju zdravlje radnika narušavajući plućnu funkciju ili javljajući se u malignim oblicima bolesti. Prema međunarodnim stavovima i obvezi koju je Republika Hrvatska prihvatila, za radnike oboljele od bolesti izazvanih azbestom potrebno je utvrditi, registrirati i pratiti njihovo zdravstveno stanje.

Sukladno Zakonu o obveznom zdravstvenom nadzoru radnika profesionalno izloženih azbestu i Pravilniku o zaštiti radnika od rizika zbog izlaganja azbestu vodi se registar radnika oboljelih od bolesti izazvanih azbestom. Podaci se prikupljaju iz Prijava profesionalnih bolesti koje su dostavljene Hrvatskom zavodu za zdravstveno osiguranje i na koje je dano stručno mišljenje sukladno Zakonu o listi profesionalnih bolesti, Pravilniku o pravima, uvjetima i načinu ostvarivanja prava iz obveznog zdravstvenog osiguranja u slučaju ozljede na radu i profesionalne bolesti i Pravilniku o uvjetima i načinu praćenja zdravstvenog stanja, dijagnostičkim postupcima kod sumnje na postojanje profesionalnih bolesti uzrokovanih azbestom te mjerilima za priznavanje profesionalne bolesti uzrokovane azbestom. Prikupljanje i analiza podataka obuhvaća podatke o oboljelom radniku (dob, spol, zanimanje, staž na radnom mjestu koje je uzrok bolesti), poslodavcu i vrsti bolesti izazvane azbestom. Sukladno Godišnjem provedbenom planu statističkih aktivnosti Republike Hrvatske podaci o profesionalnim bolestima izazvanim azbestom se kodiraju u skladu s EODS (European Occupational Diseases Statistics) metodologijom, a za potrebe izvješćivanja EUROSTAT-u.

1. **Evidencija ozljeda na radu**

Ozljede na radu su rezultat aktualizacije učinka opasnosti prisutnih na radnom mjestu i pokazatelj provođenja mjera zaštite na radu. Analiza podataka o učestalosti i okolnostima u kojima je došlo do ozljede na radu je temelj na kojemu se mogu planirati i provoditi preventivne mjere radi njihovog sprječavanja.

Podaci o ozljedama na radu prikupljaju se sukladno Zakonu o zdravstvenoj zaštiti i Zakonu o zaštiti na radu. Hrvatski zavod za zdravstveno osiguranje (HZZO) dostavlja elektroničkim putem podatke iz Prijave ozljede na radu o svim ozljedama na radu koje su se dogodile u Republici Hrvatskoj i prijavljene su HZZO-u. Prikupljanje i analiza podataka obuhvaća podatke o ozlijeđenom radniku (dob, spol, zanimanje, državljanstvo…), poslodavcu (djelatnost, broj zaposlenih), okolnostima u kojima je došlo do ozljede na radu (datum, vrijeme i mjesto nastanka) i težini i vrsti ozljede. Sukladno Godišnjem provedbenom planu statističkih aktivnosti Republike Hrvatske podaci o ozljedama na radu se kodiraju u skladu s ESAW (European Statistics on Accidents at Work) metodologijom, a za potrebe izvješćivanja EUROSTAT-u.

1. **Evidencija ozljeda oštrim predmetima u djelatnosti zdravstva**

Podaci o ozljedama oštrim predmetima u djelatnosti zdravstva služe za planiranje i predlaganje mjera za prevenciju ozljeda oštrim predmetima u djelatnosti zdravstva na nacionalnoj razini te za ostvarivanje prava na temelju posljedica ozljeda oštrim predmetima na individualnoj razini.

Evidencija ozljeda oštrim predmetima u djelatnosti zdravstva se provodi sukladno Direktivi Vijeća 2010/32/EU o provođenju Okvirnog sporazuma o sprječavanju ozljeda oštrim predmetima u bolničkom sektoru i zdravstvu i Pravilniku o načinu provođenja mjera zaštite radi sprječavanja nastanka ozljeda oštrim predmetima. Temeljem Priloga I navedenog Pravilnika poslodavac podatke dostavlja elektroničkim putem ili redovnom poštom. Prikupljanje i analiza podataka obuhvaća podatke o poslodavcu, radniku (spol, dob, radni staž, zanimanje, područje rada) i incidentu (vrijeme, mjesto, vrsta, predmet kojim je izazvan, posljedična ozljeda, primjena zaštitnih sredstava).

1. **Zdravstveni nadzor i praćenje izloženosti specifičnih grupacija radnika u RH**

Ordinacije medicine rada ili zdravstvene ustanove koje obavljaju djelatnost medicine rada mjesečno dostavljaju podatke o radnicima koji su izloženi ionizirajućem zračenju i pregledani sukladno Pravilniku o zdravstvenim uvjetima izloženih radnika i osoba koje se obučavaju za rad s izvorima ionizirajućeg zračenja. Svrha prikupljanja je praćenje i utvrđivanje pokazatelja zdravstvenog stanja radnika izloženih ionizirajućem zračenju.

Specijalističke ordinacije/zdravstvene ustanove koje imaju odobrenje za pregled posade pomorskih brodova i brodova unutarnje plovidbe dostavljaju podatke o radnicima zaposlenim na radnim mjestima članova posade pomorskih brodova i brodova unutarnje plovidbe zaposlenih kod pravnih subjekata u Republici Hrvatskoj. Prikupljaju se podaci o liječniku koji je izvršio pregled, vrsti pregleda (prethodni, redoviti, nadzorni), pregledanim radnicima (dob, spol, vrsta poslova na brodu, podaci o radnoj sposobnosti, razlog ograničenja, vrsta ograničenja). Na temelju prikupljenih podataka predlažu se mjere prevencije.

Zdravstveni pregledi radnika koji se zapošljavaju na radnim mjestima čuvara i zaštitara obavljaju se u specijalističkim ordinacijama/zdravstvenim ustanovama koje imaju odobrenje za pregled čuvara i zaštitara. Prikupljaju se podaci o liječniku koji je izvršio pregled, vrsti pregleda (prethodni, redoviti, nadzorni), pregledanim radnicima (dob, spol, vrsta poslova, podaci o radnoj sposobnosti, razlog ograničenja, vrsta ograničenja). Na temelju pokazatelja zdravstvene sposobnosti čuvara i zaštitara u privatnoj zaštiti predlažu se mjere prevencije.

Specijalističke ordinacije/zdravstvene ustanove dostavljaju podatke o radnicima koji u radnom procesu drže ili nose oružje. Prikupljaju se podaci o liječniku koji je izvršio pregled, vrsti pregleda (prethodni, redoviti, nadzorni), pregledanim radnicima (dob, spol, vrsta poslova, podaci o radnoj sposobnosti, razlog ograničenja, vrsta ograničenja). Na temelju pokazatelja zdravstvene sposobnosti radnika koji u radnom procesu drže ili nose oružje predlažu se mjere prevencije.

Temeljem Pravilnika o zaštiti radnika od izloženosti opasnim kemikalijama na radu, graničnim vrijednostima izloženosti i biološkim graničnim vrijednostima poslodavci dostavljaju podatke o radnicima izloženim karcinogenima i/ili mutagenima na radu. Podaci služe u svrhu evidencije izloženosti radnika karcinogenima i/ili mutagenima te se na temelju tih podataka predlažu mjere prevencije.

Temeljem Pravilnika o zaštiti radnika od rizika zbog izloženosti biološkim agensima pri radu vodi se evidencija podataka o prvoj uporabi bioloških agensa. Sukladno Pravilniku, prikupljaju se podaci o prvoj uporabi bioloških agensa skupine 2., 3. i 4. najmanje 30 dana prije početka rada te svi slučajevi bolesti ili smrti za koje je u skladu s posebnim propisima utvrđeno da su posljedica profesionalne izloženosti biološkim agensima na radu.

Temeljem Pravilnika o zdravstvenim uvjetima kojima moraju udovoljavati radnici koji obavljaju poslove s izvorima neionizirajućeg zračenja (NN 59/16), voditi se registar radnika izloženih velikom riziku od elektromagnetskih polja na radu u Republici Hrvatskoj. Od poslodavaca se prikupljaju podaci o svim radnicima za čija je mjesta rada procijenjen velik rizik izloženosti elektromagnetskim poljima.

1. **Koordiniranje i stručni nadzor ordinacija medicine rada**

Temeljem Zakona o zdravstvenoj zaštiti i Pravilnika o stručnom nadzoru Hrvatske liječničke komore, provode se redoviti, a po potrebi i izvanredni, stručni nadzori nad radom specijalističkih ordinacija medicine rada. Svrha stručnih nadzora je ujednačavanje rada i provedbe svih aktivnosti i postupaka u ordinacijama medicine rada u Hrvatskoj, rješavanje otvorenih ili kompleksnih stručnih pitanja te edukacija specijalista medicine rada.

1. **Informiranje i edukacija stručne i opće javnosti**

Kontinuirano informiranje i edukacija sa svrhom podizanja znanja i kompetencija svih dionika u sustavu zaštite zdravlja radnika je važan čimbenik u prevenciji oštećenja zdravlja izazvanih ili pogoršanih opasnim i štetnim radnim uvjetima.

Informiranje obuhvaća:

* kontinuirano pružanje informacija putem internetske stranice, uz stalno održavanje i unapređivanje stranice te osiguravanje novih i ažurnih informacija,
* izradu e-novina kao sažetka važnih informacija u elektroničkom obliku, upućenih osobama i tvrtkama zainteresiranim za zaštitu zdravlja radnika,
* praćenje i ažurno odgovaranje na telefonske i e-upite stručne i opće javnosti,
* komunikaciju s medijima (TV, radio, internet portali, novine i glasila)
* objavljivanje stručnih i znanstvenih radova.

Edukacija obuhvaća:

* organizaciju i provođenje stručnih seminara: Rad na otvorenom u uvjetima niskih temperatura, Rad na otvorenom u uvjetima visokih temperatura, Ruke su vaš najvažniji alat, Osobna zaštitna oprema za zaštitu tijela, Osobna zaštitna oprema za zaštitu nogu i stopala, Osobna zaštitna oprema za zaštitu glave, vrata, očiju i lica, Osobna zaštitna oprema za zaštitu dišnih putova, Osobna zaštitna oprema za zaštitu od pada s visine i u dubinu, Stres na radu - Prevencijom psihosocijalnih rizika do zdravog radnog mjesta, Rad s opasnim tvarima, Buka na radu, Zaštita na radu za učenike i profesore u strukovnim školama, Utvrđivanje radne sposobnosti u medicini rada, Povratak radnika s izmijenjenom radnom sposobnosti na radno mjesto, Rukovanje teretima i prevencija ozljeda, Promocija zdravlja i prevencija ozljeda na radu u djelatnosti zdravstvene zaštite
* specijalističko usavršavanje doktora medicine u području medicine rada i sporta
* izobrazbu i stručno usavršavanje drugih stručnjaka iz područja komplementarnih medicini rada i zaštiti zdravlja na radu
* organizaciju i provođenje domaćih i međunarodnih tečajeva i škola,
* suorganiziranje i aktivno sudjelovanje u edukativnim aktivnostima suradnih subjekata na nacionalnoj razini te međunarodnih organizacija i udruženja,
* kontinuirano stručno usavršavanje u području zaštite zdravlja i sigurnosti na radu.

1. **Programske aktivnosti i istraživanja u svrhu zaštite zdravlja radnika i očuvanja radne sposobnosti**

U okviru preventivnog rada čiji je cilj zaštita i promicanje zdravlja na radnim mjestima, sprečavanje ozljeda i bolesti te očuvanje radne sposobnosti radnika kao i uključivanje radnika s izmijenjenom radnom sposobnošću u svijet rada, aktivno se provode programske aktivnosti i sudjeluje u kampanjama na nacionalnoj i EU razini. Svrha ovih aktivnosti je unapređenje kvalitete rada u cijelom području zaštite zdravlja radnika. Predviđeno je provođenje slijedećih programskih aktivnosti:

* **Izobrazbom do poboljšane zaštite zdravlja i sigurnosti na radu**

Svrha programske aktivnosti je poboljšati informiranost i razinu znanja o zaštiti zdravlja i sigurnosti na radu kako bi se doprinijelo stvaranju zdravog radnog okruženja kao preduvjeta za očuvanje zdravlja i radne sposobnosti radnika. Aktivnostima se nastoji ostvariti povećana svijest o opasnostima, štetnostima i naporima na radu te izraditi preporuke i alate za edukaciju i informiranje. Kontinuirano će se provoditi edukativni seminari i radionice na odabrane ključne teme.

* **Upravljanje stresom na radnom mjestu**

Nastavno na dvogodišnju kampanju Europske agencije za sigurnost i zaštitu zdravlja (EU-OSHA) nastavlja se s aktivnostima pod nazivom “Upravljanje stresom na radnom mjestu”, čija je svrha poboljšati upravljanje stresom na radu kako bi se doprinijelo stvaranju zdravog radnog mjesta kao preduvjeta za očuvanje zdravlja i dobrobiti radnika u radnom okruženju.

* **Radni uvjeti i zdravlje**

U svrhu provođenja zaštite i očuvanja zdravlja radnika u sigurnoj i zdravoj radnoj okolini na nacionalnoj razini potrebno je najprije dobiti uvid u stanje radnih uvjeta, a zatim ih povezati sa stanjem zdravlja radnika. Zato se planira izraditi metodologija za identifikaciju i praćenje opasnosti, štetnosti i napora u pojedinim gospodarstvenim granama te provedba pilot projekta. Na temelju tako dobivenih podataka izrađuju se mape štetnosti i mape zdravlja/radne sposobnosti radnika u Hrvatskoj po djelatnostima odnosno županijama.

1. **Pružanje stručne pomoći u izradi strateških i zakonskih dokumenata te stručnih mišljenja u području zdravstvene zaštite radnika**

Sukladno Zakonu o zdravstvenoj zaštiti provode se sljedeće aktivnosti:

* davanje mišljenja koja služe kao podloga pri izradi zdravstvenog i radnog zakonodavstva u dijelu koji se odnosi na zaštitu zdravlja radnika u Republici Hrvatskoj,
* sudjelovanje u izradi provedbenih propisa na traženje Ministarstva zdravstva i drugih tijela državne uprave,
* sudjelovanje u izradi strateških planova i dokumenata u području zaštite zdravlja radnika,
* sudjelovanje u izradi plana i programa mjera zdravstvene zaštite u području specifične zdravstvene zaštite,
* sudjelovanje u radu stručnih povjerenstva, skupina i tijela u području zaštite zdravlja radnika na nacionalnoj, europskoj i međunarodnoj razini,
* sudjelovanje u radu nacionalnih, europskih i međunarodnih udruženja,
* davanje stručnih mišljenja i pomoći iz područja zaštite zdravlja i sigurnosti na radu,
* davanje stručnih mišljenja po predstavkama koje pravne ili fizičke osobe upućuju Ministarstvu zdravlja i drugim tijelima državne uprave iz područja zaštite zdravlja radnika.

1. **Međunarodna suradnja i provođenje projekata**

Na području međunarodne suradnje planiraju se nastavak rada međunarodnim i europskim udruženjima te sudjelovanje u njihovima aktivnostima:

* EC (European Commission) Europska komisija- sudjelovanje u radu stručnih skupina koje se bave zakonodavnim i stručnim pitanjima iz područja zaštite zdravlja i sigurnosti na radu
* EUOSHA (*European Occupational Safety and Health Agency*) Europska agencija za zaštitu zdravlja i sigurnost na radu- sudjelovanje u kampanjama i ostalim aktivnostima koje provodi EUOSHA ili njena tijela u području zaštite zdravlja i sigurnosti na radu
* ICOH (*International Commission on Occupational Health*)- Međunarodna komisija za medicinu rada- sudjelovanje u radu njenih znanstvenih odbora
* ILO (*International Labour Organization*)-Međunarodna organizacija rada– sudjelovanje u izradi stručnih dokumenata te izvješćivanja u području zaštite zdravlja na radu
* IOHA (*International Occupational Hygiene Association*), Međunarodno udruženje za higijenu rada- suradnja u dijelu edukativnih aktivnosti koje udruženje provodi
* WONCA (*World Organization of Family Doctors*) Međunarodno udruženje liječnika obiteljske medicine- suradnja u području unaprjeđenja zdravstvene skrbi o radnicima-pacijentima u obiteljskoj medicini radi poboljšavanja funkcioniranja ordinacija medicine rada i skrbi o zdravlju radnika općenito
* UEMS (*European Union of Medical Specialists*), Europsko udruženje specijalista u medicini- suradnja sa Sekcijom medicine rada
* EASOM (*European Association of Schools of Occupational Medicine*)- Europsko udruženje škola u medicini rada- sudjelovanje u organizaciji sastanaka i Ljetnih škola EASOM-a te sudjelovanje u radu Upravnog odbora
* ENETOSH (*European Network for Education and Training in Occupational Health and Safety*), Europska mreža za edukaciju i usavršavanje u zaštiti zdravlja i sigurnosti na radu- sudjelovanje u organizaciji simpozija, tečajeva i provedbi aktivnosti u području zaštite zdravlja na radu
* ENSHPO (*European Network of Safety and Health Professionals*) Europsko udruženje stručnjaka u zaštiti zadravlja i sigurnosti na radu- sudjelovanje u kampanjama i informiranju radnika te edukaciji stručnjaka
* ENWHP (*European Network for Workplace Health Promotion*), Europska mreža za promociju zdravlja na radnom mjestu- sudjelovanje u aktivnostima mreže usmjerenim na promociju zdravlja na radnom mjestu

Planira se nastavak suradnje temeljem sporazuma o suradnji potpisanih s nacionalnim i međunarodnim ustanovama i udruženjima:

* Medicinski fakultet Sveučilišta u Zagrebu- suradnja u provedbi nastave iz područja zaštite zdravlja i sigurnosti na radu
* Škola narodnog zdravlja „Andrija Štampar“, Sveučilište u Zagrebu- suradnja u provedbi nastave u području medicine rada i sportske medicine
* Stomatološki fakultet Sveučilišta u Zagrebu- suradnja u provedbi nastave u području zaštite zdravlja i sigurnosti na radu
* Zavod za vještačenje profesionalnu rehabilitaciju i zapošljavanje osoba s invaliditetom- suradnja u provedbi ocjene radne sposobnosti
* Centar za profesionalnu rehabilitaciju Zagreb, suradnja u provedbi ocjene radne sposobnosti
* Faculty of Public Health, University of Sofia, Bulgaria, suradnja u provedbi projekata, te provedbi i organizaciji simpozija i tečajeva u području zdravlja na radu
* Learning and Developing Occupational Health Foundation, suradnja u provedbi i organizaciji simpozija, tečajeva i projekata u području zdravlja na radu.